Ir-Regolament tal-Kunsill (KE) Nru 3117/94
tat-12 Diċembru 1994
li jemenda r-Regolament (KEE) Nru 1907/90 dwar ċerti standards tal-marketing tal-bajd
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixi l-Komunità Ewropea,
Wara li kkunsidra r-Regolament tal-Kunsill (KEE) Nru 2771/75 tad-29 ta' Ottubru 1975 dwar l-organizzazzjoni komuni tas-suq tal-bajd [1], u b'mod partikolari Artikolu 2(2) tiegħu,
Wara li kkunsidra l-proposta mill-Kummissjoni,
Billi r-Regolament (KEE) Nru 1907/90 [2] jistabbilixi ċerti standards tal-marketing tal-bajd;
Billi d-definizzjoni tal-lott għandha tinġieb fl-istess linja mal-modifika riċenti dwar l-indikazzjoni obbligatorja tad-data tat-tul minimu taż-żmien li jibqa' tajjeb il-bajd tal-Grad A;
Billi r-Regolment (KEE) Nru 1907/90 jeskludi l-bejgħ dirett tal-bajd mill-produtturi lill-konsumaturi mill-iskop tiegħu ta' applikazzjoni; billi, sabiex jitqiesu l-kondizzjonijiet speċifiċi tal-marketing tal-bajd f'ċerti reġjuni tal-Finlandja, il-bejgħ mill-produtturi lill-ħwienet tal-bejgħ bl-imnut f'dawn ir-reġjuni għandu wkoll jiġi eskluż mill-iskop tiegħu ta' applikazzjoni;
Billi t-tul tal-perjodu taż-żmien li matulu l-bajd tal-Grad A jista’ jinbigħ bħala "extra" jew "extra frisk" għandu jiġi ddefinit fejn għandha x'taqsam id-data tal-pakkjar jew id-data meta tbied
ADOTTA DAN IR-REGOLAMENT:
Artikolu 1
Ir-Regolament (EEC) Nru 1907/90 huwa hawnhekk emendat kif ġej:
1. Fil-punt 1 ta' Artikolu 10, l-espressjoni "id-data tal-pakkjar jew tal-gradazjoni" għandha tiġi mibdula bl-espressjoni "id-data tat-tul minimu taż-żmien li jibqa’ tajjeb jew id-data tal-pakkjar."
2. Artikolu 2(3) għandu jiġi mibdul b'dan li ġej:
"3. Dan ir-Regolament ma għandux japplika għal:
- il-bajd mibjugħ direttament lill-konsumatur għall-użu tiegħu nnifsu, mill-produttur minn fuq ir-razzett tiegħu, f'suq lokali pubbliku bl-eċċezzjoni tas-swieq ta' l-irkant jew bil-bejgħ bieb bieb,
- il-bajd, minbarra l-bajd imxaqqaq, mibjugħ lill-bejjiegħ bl-imnut lokali mill-produttur fir-reġjuni speċifiċi tal-Finlandja riferiti f'Anness II,
sakemm il-bajd jiġi mill-produzzjoni tal-produttur innifsu u ma jkunux ippakkjat skond Artikoli 10, 11 u 12 u ma jsir użu minn l-ebda gradazzjoni tal-kwalità u tal-piż stabbilita f’dan ir-Regolament".
3. Artikolu 12 għandu jiġi mibdul b'li ġej:
"Artikolu 12
Il-kliem "extra" jew "extra frisk" jistgħu jintużaw fuq il-pakketti ż-żgħar li jkun fihom il-bajd tal-klassi A u pprovvduti bi strixxa jew b'tikketta. Dan il-kliem għandu jiġi stampati fuq l-istrixxa jew it-tikketta, u li għandhom jitneħħew u jiġu meqruda mhux aktar tard mis-seba’ jum wara l-ippakkjar jew fid-disa’ jum wara li jkun tbied."
Artikolu 2
Dan ir-Regolament għandu jidħol fis-seħħ fl-1 Jannar 1995
Dan ir-regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-12 Diċembru 1994.